Na osnovu člana 34 stav 1 tačka 2 a u vezi sa članom 45 stav 1 tačka 14 Zakona o lokalnoj samoupravi ( „Sl. list RCG”, br. 42/03, 28/04, 75/05, 13/06, i „Sl. list CG” br. 88/09, 03/10, 73/10, 38/12 i 10/14), člana 89 stav 1 a u vezi sa članovima 90, 104 stav 1 i 105 Zakona o socijalnoj i dječjoj zaštiti („ Sl. list CG” br. 27/13), člana 42 stav 1 tačka 2 Statuta opštine Rožaje („Sl. list CG - opštinski propisi”, br. 9/11 ), Skupština opštine Rožaje , na sjednici održanoj dana 12.05.2016.godine, donijela je

**ODLUKU**

**o osnivanju Javne ustanove Dnevni centar**

**za djecu i omladinu sa smetnjama i teškoćama u razvoju**

 **I - Osnovne odredbe**

**Član 1**

Ovom Odlukom osniva se Javna ustanova Dnevni centar za djecu i omladinu sa smetnjama i teškoćama u razvoju u opštini Rožaje ( u daljem tekstu JU Dnevni centar).

JU Dnevni centar je ustanova dječije i socijalne zaštite za podršku djeci i omladini sa smetnjama i teškoćama u razvoju sa teritorije opštine Rožaje.

Osnivač JU Dnevni centar je Opština Rožaje ( u daljem tekstu Osnivač).

**Član 2**

Javna ustanova posluje pod nazivom Javna ustanova Dnevni centar za djecu i omladinu sa smetnjama i teškoćama u razvoju.

Sjedište JU Dnevni centar je u naselju Bandžovo Brdo-Carine, opština Rožaje.

JU Dnevni centar ima svojstvo pravnog lica. Svojstvo pravnog lica JU Dnevni centar stiče upisom u Centralni registar privrednih subjekata.

**Član 3**

JU Dnevni centar je pravno lice koje samostalno obavlja djelatnost za koju je osnovano na način i pod uslovima utvrđenim Zakonom, aktom o osnivanju i Statutom JU Dnevni centar.

**Član 4**

Izrazi koji se u ovoj odluci koriste za fizička lica u muškom rodu podrazumijevaju iste izraze u ženskom rodu.

**II - Djelatnost**

**Član 5**

Djelatnost JU Dnevni centar je:

* obezbjeđivanje dnevnog boravka za djecu i omladinu sa smetnjama i teškoćama u razvoju;
* pružanje osmočasovne njege;
* socijalizacija;
* rehabilitacija ili elementarni fizikalni tretman;
* elementarno obrazovanje djece;
* društvena i profesionalna aktivacija djece;
* edukacija roditelja za samopomoć i pomoć djeci;
* patronažno pružanje usluga u okviru JU Dnevni centar i
* druge djelatnosti utvrđene Statutom JU Dnevni centar.

JU Dnevni centar ne može vršiti promjenu djelatnosti bez saglasnosti osnivača.

**Član 6**

JU Dnevni centar će pružati usluge kroz:

 - redovni puni boravak (RPB),

 - redovni poludnevni boravak (RPB 1),

 - povremeni puni boravak (PPB) i

 - patronažne usluge (PU) u skladu sa Zakonom i Statutom.

**Član 7**

JU Dnevni centar obezbjeđuje:

* promovisanje jednakih prava i mogućnosti za djecu i omladinu sa smetnjama i teškoćama u razvoju;
* socijalizaciju i društvenu integraciju djece i omladine sa smetnjama i teškoćama u razvoju,
* socijalnu inkluziju uz punu participaciju djece i omladine sa smetnjama i teškoćama u razvoju i
* uključivanje u društvenu sredinu.

**III – Prava i obaveze osnivača prema JU Dnevni centar i JU Dnevni centar prema Osnivaču**

**Član 8**

Obaveze Osnivača su da:

* redovno obezbjeđuje sredstva za rad JU Dnevni centar;
* daje saglasnost na Statut JU Dnevni centar;
* daje saglasnost na akt o unutrašnjoj organizaciji i sistematizaciji JU Dnevni centar.

Osnivač može promijeniti status JU Dnevni centar u skladu sa Zakonom.

**Član 9**

JU Dnevni centar je dužna da obavlja djelatnost za koju je osnovana, namjenski koristi sredstva za rad i da Osnivaču najkasnije do kraja marta tekuće godine podnese Izvještaj o radu, Izvještaj o finansijskom poslovanju za prethodnu godinu i Program rada za tekuću godinu.

**Član 10**

JU Dnevni centar ima svoj Statut. Statut sadrži: naziv, sjedište i adresu JU Dnevni centar; djelatnost JU Dnevni centar, djelokrug organa upravljanja i rukovođenja; uslove i postupak za izbor i razrješenje direktora JU Dnevni centar; opšte akte JU Dnevni centar i način njihovog donošenja; finansiranje rada; način utvrđivanja kandidata iz reda zaposlenih za imenovanje članova organa upravljanja; način utvrđivanja prijedloga za razrješenje člana organa upravljanja iz reda zaposlenih; javnost rada i druga pitanja od značaja za rad JU Dnevni centar.

**IV – Organi JU Dnevni centar**

**Član 11**

Organi JU Dnevni centar su Upravni odbor i direktor.

Upravni odbor je organ upravljanja a direktor je organ rukovođenja.

**Član 12**

Upravni odbor JU Dnevni centar ima predsjednika i četiri člana.

Upravni odbor čine tri predstavnika Osnivača, jedan predstavnik zaposlenih i jedan predstavnik korisnika odnosno roditelj korisnika.

Predsjednika i članove upravnog odbora JU Dnevni centar imenuje i razrješava Osnivač.

Mandat predsjednika i članova upravnog odbora uređuje se Statutom JU Dnevni centar.

**Član 13**

Upravni odbor JU Dnevni centar:

 - donosi Statut uz saglasnost Osnivača i druge opšte akte;

 - bira i razrješava direktora;

 - usvaja program razvoja;

 - donosi godišnji finansijski plan;

 - usvaja završni račun;

 - donosi investicione odluke i

 - obavlja i druge poslove, u skladu sa Zakonom i Statutom JU Dnevni centar.

Način rada i bliži djelokrug Upravnog odbora kao i druga pitanja od značaja za njegov

rad uređuju se Statutom JU Dnevni centar.

**Član 14**

JU Dnevni centar rukovodi direktor.

Direktora JU Dnevni centar bira i razrješava Upravni odbor putem javnog konkursa u skladu sa zakonom i Statutom JU Dnevni centar.

Mandat direktora utvrđuje se Statutom JU Dnevni centar.

Na izbor direktora JU Dnevni centar saglasnost daje Osnivač.

**Član 15**

Direktor JU Dnevni centar:

 - donosi akt o unutrašnjoj organizaciji i sistematizaciji radnih mjesta JU Dnevni centar;

 - zastupa i predstavlja JU Dnevni centar;

 - organizuje i rukovodi radom JU Dnevni centar;

 - odgovara za zakonitost rada JU Dnevni centar;

 - obezbedjuje realizaciju planova, programa i drugih projekata;

 - sprovodi poslovnu politiku;

 - donosi odluke i rješenja o prijemu u radni odnos zaposlenih shodno zakonu;

 - po potrebi angažuje i druga stručna lica sa posebnim ovlašćenjima i

 - vrši i duge poslove utvrdjene zakonom, statutom JU Dnevni centar i drugim propisima.

**V - Imovina**

**Član 16**

Imovina JU Dnevni centar je imovina Osnivača.

Nepokretnu imovinu čini kat . parcela br. 2374/1 KO Rožaje i objekat ukupne bruto površine od 486,13 m2.

Pokretnu imovinu čini oprema i druga sredstva neophodna za rad JU Dnevni centar.

JU Dnevni centar ima pravo korišćenja imovine iz stava 1 ovog člana.

**VI- Finansiranje**

**Član 17**

Sredstva za finansiranje djelatnosti JU Dnevni centar obezbedjuju se iz sljedećih izvora:

- iz budžeta osnivača,

- iz budžeta države,

- donacija i poklona,

- apliciranjem na konkurse donatora i

- drugih prihoda u skladu sa zakonom.

 **VII Prelazne i završne odredbe**

**Član 18**

Stupanjem na snagu ove Odluke u roku od 30 dana konstituisaće se organ upravljanja JU

Dnevni centar.

**Član 19**

Statut JU Dnevni centar donijeće se u roku od 30 dana od dana konstituisanja organa upravljanja.

**Član 20**

Direktor JU Dnevni centar imenovaće se u roku od 90 dana od dana stupanja na snagu ove Odluke .

**Član 21**

Do izbora direktora JU Dnevi centar lice koje će vršiti dužnosti direktora je Dženita Kurtagić.

Vršilac dužnosti direktora JU Dnevni centar će pripremiti predlog statuta i preduzeti druge

potrebne radnje radi registracije javne ustanove u Centralni registar privrednih subjekata.

**Član 22**

Ova Odluka stupa na snagu danom objavljivanja u „Sl. listu Crne Gore - opštinski propisi“.

Broj: 172

Rožaje, 13.05.2016.godine

**SKUPŠTINA OPŠTINE ROŽAJE**

**Predsjednik Skupštine**

 Husein Kurtagić, prof., s.r.